MEGA ลุ้นกำไร Q2 โตสนั่น รับยอดขาย Mega Wecare ทะลัก!
MEGA ลุ้นกำไร Q2/60 โตสนั่นแตะ 245 ล้านบาท รับยอดขายธุรกิจ -Bio-Life ทะลัก โบรกฯ คาด 3 ปีต่อจากนี้ยอดขาย Mega Wecare ในอาเซียนจะโตเฉลี่ย 10.5% ต่อปี
25 ก.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของบริษัท เมก้า ไลฟ์ไซแอ็นซ์ จำกัด (มหาชน) หรือ MEGA หลังราคาหุ้นปรับตัวขึ้นอย่างร้อนแรง โดยเมื่อวานนี้ (24 ก.ค.) ปิดตลาดที่ 29 บาท ปรับตัวขึ้น 1.75 บาท หรือ 6.42% ด้านมูลค่าซื้อขาย 336.02 ล้านบาท ขณะที่ราคาหุ้นยังมีอัพไซด์จากราคาเป้าหมายสูงสุดที่นักวิเคราะห์ให้ที่ 35.50 บาท อยู่ 18.31%
ทั้งนี้นักวิเคราะห์มองว่า ยอดขายของธุรกิจ Mega Wecare และรายได้ของ Bio-Life จะช่วยหนุนให้กำไรไตรมาส 2/60 เติบโตแข็งแกร่ง นอกจากนี้การเติบโตของธุรกิจ Mega Wecare ยังส่งผลให้แนวโน้มกำไรของ MEGA เติบโตขึ้นอย่างต่อเนื่อง ซึ่งคาดว่า 3 ปีต่อจากนี้ยอดขายในอาเซียนจะโตเฉลี่ย 10.5% ต่อปี
นอกจากนี้ ค่า P/E ณ วันที่ 21 ก.ค.60 อยู่ที่ 27.02 เท่า ซึ่งอยู่ในระดับต่ำกว่ากลุ่ม โดยค่า P/E กลุ่มพาณิชย์อยู่ที่ 29.58 เท่า
 
โดยนักวิเคราะห์ บล.บัวหลวง ระบุในบทวิเคราะห์ แนะนำซื้อ MEGA ให้ราคาเป้าหมายที่ 35.50 บาทต่อหุ้น โดยมองว่ารูปแบบการขยายธุรกิจที่ครบวงจร ขณะที่ยอดขายของ Mega Wecare ในอาเซียนที่มีโอกาสเติบโตอย่างมาก โดยสามปีที่ผ่านมาเติบโตเฉลี่ย 8.3% ต่อปี ซึ่งคาดว่าสามปีต่อจากนี้ยอดขายในอาเซียนจะโตเฉลี่ย 10.5% ต่อปี
ส่วนธุรกิจกระจายสินค้าในเมียนมาร์มีโอกาสเติบโตสูง โดยเมียนมาร์สร้างรายได้เป็นอันดับหนึ่งในธุรกิจ Maxxcare ซึ่งเป็นธุรกิจกระจายสินค้าอุปโภคบริโภคและยา ทั้งนี้ตลอดระยะเวลาสามปีที่ผ่านมารายได้มีอัตราการเติบโตเฉลี่ยสะสม (CAGR) 11% ต่อปี โดยในช่วง 3 ปีจากนี้คาดว่าการเติบโตยังคงเป็นไปอย่างต่อเนื่อง ด้วยอัตราเติบโตเฉลี่ยสะสม (CAGR) 14% ต่อปี
รวมทั้งการเงินของบริษัทที่แข็งแรง โดยบริษัทมีสถานะเป็นเงินสดสุทธิราว 550 ล้านบาทในปี 59 และคาดว่าจะเพิ่มขึ้นเป็น 850-1,700 ล้านบาท ในปี 60-62 ตามลำดับ ขณะที่ปัจจุบัน PER และ PEG ปี 60 อยู่ที่ 25 เท่าและ 0.9 เท่าตามลำดับ
 
ด้านนักวิเคราะห์ บล.กสิกรไทย ระบุในบทวิเคราะห์ แนะนำซื้อ MEGA ให้ราคาเป้าหมายที่ 32 บาทต่อหุ้น โดยคาดว่ากำไรสุทธิของ MEGA ไตรมาส 2/60 ที่ 245 ล้านบาท เติบโต 12.3% เทียบช่วงเดียวกันกับปีก่อนและ 27.7% จากไตรมาสก่อน
สำหรับปัจจัยที่น่าจะสร้างการเติบโตเมื่อเทียบช่วงเดียวกันกับปีก่อน มาจากรายได้ของ MegaWeCare ที่เพิ่มขึ้นจากการรวมผลประกอบการของ Bio-Life ที่ซื้อกิจการมาในเดือน พ.ย. 59 และ คาดกำไรจากอัตราแลกเปลี่ยนราว 10 ล้านบาท เทียบกับที่มีผลขาดทุนจากอัตราแลกเปลี่ยน 35 ล้านบาท ในไตรมาส 2/59 ส่วนกำไรสุทธิคาดเติบโตจากไตรมาสก่อนจากผลของปัจจัยฤดูกาลที่โดยปกติแล้วไตรมาส 1 ของทุกปีจะเป็น Low season ของ MEGA
ทั้งนี้ราคาหุ้นที่ปรับลดลงมาราว 12% ในช่วง 2 สัปดาห์ที่ผ่านมา ทำให้ระดับ Valuation น่าสนใจซื้อขายที่ PER 20.5x ปี 61 ซึ่งสอดคล้องกับค่าเฉลี่ยในอดีต แต่คาดอัตราการเติบโตของกำไรสุทธิในปี 60-62 จะสูงกว่าในช่วง 3 ปีที่ผ่านมา